LA CHASTELAINE DE VERGI 

Une maniere de gent sont 
qui d'estre loial samblant font 
et de si bien conseil celer 
qu'il se covient en aus fïer ; 
et quant vient qu'aucuns s'i descuevre 
tant qu'il sevent l'amor et l'uevre, 
si l'espandent par le païs, 
puis en font lor gas et lor ris. 
Si avient que cil joie en pert 
qui le conseil a descouvert, 
quar, tant com l'amor est plus grant, 
sont plus mari li fin amant 
quant li uns d'aus de l'autre croit 
qu'il ait dit ce que celer doit ; 
et sovent tel meschief en vient 
que l'amor faillir en covient 
a grant dolor et a vergoingne, 
si comme il avint en Borgoingne 
d'un chevalier preu et hardi 
et de la dame de Vergi 
que li chevaliers tant ama 
que la dame li otria 
par itel couvenant s'amor 
qu'il seüst qu'a l'eure et au jor 
que par lui seroit descouverte 
lor amor, que il avroit perte 
et de l'amor et de l'otroi 
qu'ele li avoit fet de soi. 
Et a cele amor otroier 
deviserent qu'en un vergier 
li chevaliers toz jors vendroit 
au terme qu'ele li metroit, 
ne ne se mouvroit d'un anglet 
de si que un petit chienet 
verroit par le vergier aler ; 
et lors venist sanz demorer 
en sa chambre, et si seüst bien 
qu'a cele eure n'i avroit rien 
fors la dame tant seulement. 
Ainsi le firent longuement, 
et fu lor amor si celee 
que fors aus ne le sot riens nee. 

Li chevaliers fu biaus et cointes, 
et par sa valor fu acointes 
du duc qui Borgoingne tenoit ; 
et sovent aloit et venoit 
a la cort, et tant i ala 
que la duchoise l'enama 
et li fist tel samblant d'amors 
que, s'il n'eüst le cuer aillors, 
bien se peüst apercevoir 
par samblant que l'amast por voir. 
Mes quel samblant qu'el en feïst, 
li chevaliers samblant n'en fist 
que poi ne grant s'aperceüst 
qu'ele vers lui amor eüst, 
et tant qu'ele en ot grant anui, 
qu'ele parla un jor a lui 
et mist a reson par moz teus : 
« Sire, vous estes biaus et preus, 
ce dïent tuit, la Dieu merci : 
si avriiez bien deservi 
d'avoir amie en si haut leu 
qu'en eüssiez honor et preu, 
que bien vous serroit tele amie.

« Ma dame, fet il, je n'ai mie 
encore a ce mise m'entente. 
- Par foi, dist ele, longue atente 
vous porroit nuire, ce m'est vis : 
si lo que vous soiez amis 
en un haut leu, se vous veez 
que vous i soiez bien amez. » 
Cil respont : « Ma dame, par foi, 
je ne sai mie bien por qoi 
vous le dites ne que ce monte ; 
ne je ne sui ne duc ne conte 
qui si hautement amer doie, 
ne je n'en sui mie a deus doie 
d'amer dame si souveraine, 
se je bien i metoie paine. 
- Si estes, fet el, se devient ; 
mainte plus grant merveille avient 
et autele avendra encore. 
Dites moi se vous savez ore 
se je vous ai m'amor donee, 
qui sui haute dame honoree. » 
Et cil respont isnel le pas : 
« Ma dame, je ne le sai pas ; 
mes je voudroie vostre amor 
avoir par bien et par honor. 
Mes de cele amor Dieus me gart 
qu'a moi n'a vous tort cele part 
ou la honte mon seignor gise, 
qu'a nul fuer ne a nule guise 
n'enprendroie tel mesprison 
comme de fere traïson 
si vilaine et si desloial 
vers mon droit seignor natural. 
- Fi ! fet cele qui fu marie, 
dans musars, et qui vous en prie ? 
- Ha ! ma dame, por Dieu merci, 
bien le sai, mes tant vous en di. » 

Cele ne tint a lui plus plait, 
mes grant corouz et grant deshait 
en ot au cuer, et si penssa, 
s'ele puet, bien s'en vengera. 
Si fu ele forment irie : 
la nuit, quant ele fu couchie 
jouste le duc, a souspirer 
commença et puis a plorer. 
Et li dus errant li demande 
que c'est qu'ele a, et li commande 
qu'ele li die maintenant : 
« Certes, dist ele, j'ai duel grant 
de ce que ne set nus hauz hom 
qui foi li porte ne qui non, 
mes plus de bien et d'onor font 
a ceus qui lor trahitor sont, 
et si ne s'en aperçoit nus. 
- Par foi, dame, fet soi li dus, 
je ne sai por qoi vous le dites ; 
mes de tel chose sui je quites, 
qu'a nul fuer je ne norriroie 
trahitor, se je le savoie. 
- Haez donc, dist ele, celui 
(sel nomma) qui ne fina hui 
de moi proier au lonc du jor 
que je li donaisse m'amor, 
et me dist que mout a lonc tens 
qu'il a esté en cest porpens : 
onques mes ne le m'osa dire. 
Et je me porpenssai, biaus sire, 
tantost que je le vous diroie. 
Et si puet estre chose vraie 
qu'il ait pieça a ce penssé ; 
de ce qu'il a aillors amé 
novele oïe n'en avon. 
Si vous requier en guerredon 
que vostre honor si i gardoiz 
com vous savez que il est droiz. » 
Li dus, a cui samble mout grief, 
li dist : « J'en vendrai bien a chief, 
et mout par tens, si com je cuit. » 

A malaise fu cele nuit 
li dus, n'onques dormir ne pot 
por le chevalier qu'il amot, 
qu'il croit que il eüst mesfait 
par droit que s'amor perdue ait, 
et por ce toute nuit veilla. 
L'endemain par matin leva, 
et fist celui a soi venir 
que sa fame li fet haïr 
sanz ce que de rien ait mespris. 
Maintenant l'a a reson mis 
seul a seul, ne furent qu'aus deus : 
« Certes, dist il, ce est granz deus 
quant proësce avez et beauté, 
et il n'a en vous lëauté ! 
Si m'en avez mout deceü, 
que j'ai mout longuement creü 
que vous fussiez de bone foi 
loiaus a tout le mains vers moi, 
que j'ai vers vous amor eüe. 
Si ne sai dont vous est venue 
tel penssee et si trahitresse 
que proïe avez la duchesse 
et requise de druërie ; 
si avez fet grant tricherie, 
que plus vilaine n'estuet querre. 
Issiez errant hors de ma terre ! 
quar je vous en congié sanz doute 
et la vous vé et desfent toute : 
si n'i entrez ne tant ne quant, 
que, se je des ore en avant 
vous i pooie fere prendre, 
sachiez, je vous feroie pendre. » 
Quant li chevaliers ce entent, 
d'ire et de mautalent esprent 
si que tuit li tramblent si membre, 
que de s'amie li remembre 
dont il set qu'il ne puet joïr 
se n'est par aler et venir 
et par reperier ou païs 
dont li dus veut qu'il soit eschis ; 
et d'autre part li fet mout mal 
ce qu'a trahitor desloial 
le tient ses sires et a tort ; 
si est en si grant desconfort 
qu'a mort se tient et a trahi. 
« Sire, fet il, por Dieu merci, 
ne creez ja ne ne penssez 
que je fusse onques si osez : 
ce que me metez a tort seure 
je ne penssai ne jor ne eure ; 
s'a mal fet qui le vous a dit. 
- Ne vous vaut riens li escondit, 
fet li dus, ne point n'en i a : 
cele meïsme conté m'a 
en quel maniere et en quel guise 
vous l'avez proïe et requise, 
comme trahitres envious ; 
et tel chose deïstes vous, 
puet estre, dont ele se test. 
- Ma dame a dit ce que li plest, 
fet cil qui mout estoit mariz. 
- Ne vous vaut riens li escondiz. 
- Rien ne m'i vaut que j'en deïsse, 
si n'est riens que je n'en feïsse 
par si que j'en fusse creü, 
quar de ce n'i a riens eü. 
- Si a, ce dist li dus, par m'ame, » 
a cui il sovient de sa fame, 
car bien cuidoit por voir savoir 
que sa fame li deïst voir, 
c'oncques n'oï que on parlast 
que cil en autre lieu amast. 
Dont dist li dus au chevalier : 
« Se vous me volez afïer 
par vostre leal serement 
que vous me direz vraiement 
ce que je vous demanderoie, 
par vostre dit certains seroie 
se vous avriiez fet ou non 
ce dont j'ai vers vous soupeçon. » 
Cil qui tout covoite et desire 
a geter son seignor de l'ire 
qu'il a envers lui sanz deserte, 
et qui redoute tele perte 
comme de guerpir la contree 
ou cele est qui plus li agree, 
respont qu'il tout sanz contredit 
fera ce que li dus a dit, 
qu'il ne pensse ne ne regarde 
de ce dont li dus se prent garde, 
ne torment ne le lest pensser 
ce que li dus veut demander, 
de riens fors de cele proiere : 
le serement en tel maniere 
l'en fist, li dus la foi en prist ; 
et li dus maintenant li dist : 
« Sachiez par fine verité 
que ce que je vous ai amé 
ça en arriere de fin cuer 
ne me lesse croire a nul fuer 
de vous tel mesfet ne tel honte 
comme la duchoise me conte ; 
ne tant ne la tenisse a voire, 
se ce ne le me feïst croire 
et me meïst en grant doutance 
que j'esgart vostre contenance 
et de cointise et d'autre rien, 
a qoi l'en puet savoir mout bien 
que vous amez ou que ce soit ; 
et quant d'aillors ne s'aperçoit 
nus qu'amez damoisele ou dame, 
je me pens que ce soit ma fame, 
qui me dist que vous la proiez. 
Si ne puis estre desvoiez 
por rien que nus m'en puisse fere, 
que je croi qu'ainsi soit l'afere, 
se vous ne me dites qu'aillors 
amez en tel leu par amors 
que m'en lessiez sanz nule doute 
savoir en la verité toute. 
Et se ce fere ne volez, 
comme parjurs vous en alez 
hors de ma terre sanz deloi ! » 
Cil ne set nul conseil de soi, 
que le geu a parti si fort 
que l'un et l'autre tient a mort ; 
quar, s'il dit la verité pure, 
qu'il dira s'il ne se parjure, 
a mort se tient ; s'il mesfet tant 
qu'il trespasse le couvenant 
que o sa dame et s'amie a, 
qu'il est seürs qu'il la perdra 
s'ele s'en puet apercevoir ; 
et s'il ne dit au duc le voir, 
parjurés est et foimentie, 
et pert le païs et s'amie ; 
mes du païs ne li chausist, 
se s'amie li remainsist 
que sor toute riens perdre crient. 
Et por ce qu'adés li sovient 
de la grant joie et du solaz 
qu'il a eü entre ses braz, 
si se pensse, s'il la messert 
et s'il par son mesfet la pert, 
quant o soi ne l'en puet mener, 
comment porra sanz li durer. 
Si est en tel point autressi 
com li chastelains de Couci, 
qui au cuer n'avoit s'amor non, 
dist en un vers d'une chançon : 

Par Dieu, Amors, fort m'est a consirrer 
du dous solaz et de la compaingnie 
et des samblanz que m'i soloit moustrer 
cele qui m'ert et compaingne et amie : 
et quant regart sa simple cortoisie 
et les douz mos qu'a moi soloit parler, 
comment me puet li cuers ou cors durer ? 
Quant il n'en part, certes trop est mauvés. 

Li chevaliers en tele angoisse 
ne set se le voir li connoisse, 
ou il mente et lest le païs ; 
et quant il est ainsi penssis 
qu'il ne set li quels li vaut mieus, 
l'eve du cuer li vient aus ieus 
por l'angoisse qu'il se porchace, 
et li descent aval la face, 
si qu'il en a le vis moillié. 
Li dus n'en ot pas le cuer lié, 
qui pensse qu'il i a tel chose 
que reconnoistre ne li ose. 
Lors dist li dus isnel le pas : 
« Bien voi que ne vous fïez pas 
en moi tant com vous devriiez. 
Cuidiez vous, se me disiiez 
vostre conseil celeement, 
que jel deïsse a nule gent ? 
Je me leroie avant sanz faute 
trere les denz l'un avant l'autre. 
- Ha ! fet cil, por Dieu merci, sire 
je ne sai que je doie dire 
ne que je puisse devenir ; 
mes je voudroie mieus morir 
que perdre ce que je perdroie 
se le voir dit vous en avoie ; 
quar s'il estoit de li seü 
que l'eüsse reconneü 
a jor qui fust a mon vivant... ! » 
Lors dist li dus : Je vous creant 
seur le cors et l'ame de moi 
et sor l'amor et sor la foi 
que je vous doi sor vostre hommage, 
que ja en trestout mon eage 
n'en ert a creature nee 
par moi novele racontee 
ne samblant fet grant ne petit. » 
Et cil en plorant li a dit : 
« Sire, jel vous dirai ainsi ; 
j'aim vostre niece de Vergi, 
et ele moi, tant c'on puet plus. 
- Or me dites donc, fet li dus, 
quant vous volez c'on vous encuevre, 
savoit nus fors vous dui ceste oevre ? » 
Et li chevaliers li respont : 
« Nenil, creature del mont. » 
Et dist li dus : « Ce n'avint onques : 
comment i avenez vous donques, 
ne comment savez lieu ne tens ? 
- Par foi, sire, fet cil, par sens 
que je vous dirai sanz riens tere, 
quant tant savez de nostre afere. » 
Lors li a toutes acontees 
ses venues et ses alees, 
et la couvenance premiere, 
et du petit chien la maniere. 
Lors dist li dus : « Je vous requier 
que a vostre terme premier 
vueilliez que vostre compains soie 
d'aler o vous en ceste voie, 
quar je vueil savoir sans aloingne 
se ainsi va vostre besoingne : 
si n'en savra ma niece rien. 
- Sire, fet il, je l'otroi bien, 
mes qu'il ne vous griet ne anuit, 
et, sachiez bien, g'irai anuit. » 
Et li dus dist qu'il i ira, 
que ja ne li anuiera, 
ainz li sera solaz et geu. 
Entr'aus ont devisé le leu 
ou assembleront tout a pié. 

Si tost comme il fu anuitié, 
que assez pres d'iluec estoit 
ou la niece le duc manoit, 
cele part tienent lor chemin 
tant qu'il sont venu au jardin, 
ou li dus ne fu pas grant piece, 
quant il vit le chienet sa niece 
qui s'en vint au bout du vergier 
ou il trova le chevalier 
qui grant joie a fet au chienet. 
Tantost a la voie se met 
li chevaliers et le duc lait, 
et li dus aprés lui s'en vait 
pres de la chambre, et ne se muet ; 
iluec s'esconsse au mieus qu'il puet ; 
d'un arbre mout grant et mout large 
s'estoit couvers com d'une targe 
et mout entent a lui celer. 
D'iluec vit en la chambre entrer 
le chevalier, et vit issir 
sa niece et contre lui venir 
hors de la chambre en un prael, 
et vit et oï tel apel 
comme ele li fist par solaz 
de salut de bouche et de braz, 
si tost comme ele le choisi. 
De la chambre vers lui sailli, 
et de ses biaus braz l'acola 
et plus de cent foiz le besa 
ainz que feïst longue parole. 
Et cil la rebese et acole, 
et li dist : « Ma dame, m'amie, 
m'amor, mon cuer, ma druërie, 
m'esperance et tout quanques j'aim, 
sachiez que j'ai eü grant faim 
d'estre o vous, si comme ore i sui, 
trestoz jors puis que je n'i fui. » 
Ele redist : « Mon douz seignor, 
mes douz amis, ma douce amor, 
onques puis ne fu jor ne eure 
que ne m'anuiast la demeure ; 
mes ore de riens ne me dueil, 
quant j'ai o moi ce que je vueil, 
quant ci estes sains et haitiez, 
et li tres bien venuz soiez ! » 
Et cil dist : « Et vous bien trovee ! » 
Tout oï li dus a l'entree, 
qui mout pres d'aus apoiez fu ; 
sa niece a la voiz bien connu, 
si bien, et a la contenance, 
que il est or fors de doutance, 
et si tient de ce la duchesse 
que dit li ot a menteresse ; 
et mout li plest : or voit il bien 
que cil ne li a mesfet rien 
de ce que il l'a mescreü. 
Ilueques s'est issi tenu 
toute la nuit, endementiers 
que la dame et li chevaliers 
dedenz la chambre en un lit furent 
et sanz dormir ensamble jurent, 
a tel joie et a tel deport 
qu'il n'est resons que le recort, 
ne nus ne l'entende ne n'oie 
s'il n'atent a avoir tel joie 
que Amors aus fins amanz done, 
quant sa paine reguerredone. 
Quar cil qui tel joie n'atent, 
s'il l'ooit or, riens n'i entent, 
puis qu'il n'a a Amors le cuer : 
que nus ne savroit a nul fuer 
combien vaut a tel joie avoir, 
s'Amors ne li fesoit savoir. 
Ne teus biens n'avient mie a toz, 
que ce est joie sanz corouz 
et solaz et envoiseüre ; 
mes tant i a que petit dure, 
c'est avis a l'amant qui l'a ; 
ja tant longues ne durera, 
tant li plest la vie qu'il maine, 
que se nuis devenoit semaine 
et semaine devenoit mois, 
et mois uns anz, et uns anz trois, 
et troi an vint, et vint an cent, 
quant vendroit au definement, 
si voudroit il qu'il anuitast 
cele nuit, ainz qu'il ajornast. 
Et en itel penssé estoit 
icil que li dus atendoit ; 
quar ainz jor aler l'en covint, 
et s'amie o lui a l'uis vint. 
La vit li dus au congié prendre 
besier doner et besier rendre, 
et oï forment souspirer 
et au congié prendre plorer. 
Iluec ot ploré mainte lerme, 
et si oï prendre le terme 
du rassambler iluec arriere. 
Li chevaliers en tel maniere 
s'en part, et la dame l'uis clot ; 
mes tant comme veoir le pot, 
le convoia a ses biaus ieus, 
quant ele ne pot fere mieus. 

Quant li dus vit clorre l'uisset, 
tantost a la voie se met 
tant que le chevalier ataint 
qui a soi meïsme se plaint 
de la nuit : si comme il a dit, 
trop li avoit duré petit. 
Et tel penssee et auteus diz 
ot cele dont il ert partiz, 
a cui il samble por la nuit 
que failli ait a son deduit, 
ne du jor ne se loe point. 
Li chevaliers ert en tel point 
et de penssee et de parole, 
quant li dus l'ataint, si l'acole 
et li a fet joie mout grant, 
puis li a dit : « Je vous créant 
que toz jors mes vous amerai 
ne ja mes jor ne vous harrai 
quar vous m'avez de tout voir dit 
et ne m'avez de mot mentit. 
- Sire, fet cil, vostre merci ! 
mes por Dieu vous requier et pri 
que cest conseil celer vous plaise, 
qu'amor perdroie et joie et aise 
et morroie sanz nule faute, 
se je savoie que nul autre 
ice savroit fors vous sanz plus. 
- Or n'en parlez ja, fet li dus ; 
sachiez qu'il ert si bien celé 
que ja par moi n'en ert parlé. » 

Ainsi s'en sont parlant venu 
la dont il estoient meü. 
Et cel jor, quant vint au mengier, 
moustra li dus au chevalier 
plus biau samblant qu'ainz n'avoit fait, 
dont tel corouz et tel deshait 
en ot la duchoise sanz fable 
qu'ele se leva de la table 
et a fet samblant par faintise 
que maladie li soit prise : 
alee est couchier en son lit 
ou ele ot petit de delit. 
Et li dus, quant il ot mengié 
et lavé et bien festoié, 
si l'est tantost alez veoir 
et la fist sus son lit seoir, 
et a commandé que nului 
ne remaingne leenz fors lui : 
l'en fet tantost ce qu'il commande ; 
et li dus errant li demande 
comment cist maus li est venu 
et que ce est qu'ele a eü. 
Ele respont : « Si Dieus me gart, 
je ne m'en donoie regart 
orains, quant au mengier m'assis, 
que greignor sens et plus d'avis 
n'avez en vous que je n'i vi, 
quant vous tenez plus chier celi 
que je vous ai dit qui porchace 
qu'il a moi honte et despit face ; 
et quant vi que plus biau samblant 
li feïstes que de devant, 
si grant duel et si grant ire oi 
qu'ilueques demorer ne poi. 
- Ha ! fet li dus, ma douce amie. 
Sachiez, je n'en croiroie mie 
ne vous ne autre creature 
que onques por nule aventure 
avenist ce que vous me dites 
ainz sai bien qu'il en est toz quites, 
n'onques ne penssa de ce fere, 
tant ai apris de son afere : 
si ne m'en enquerez ja plus. » 

Atant se part d'iluec li dus ; 
et ele remest mout penssive, 
que ja mes jor que ele vive, 
une eure a aise ne sera 
devant que plus apris avra 
de ce que li dus li desfent 
qu'ele ne li demant noient ; 
que ja ne l'en tendra desfensse, 
quar en son cuer engin porpensse 
qu'ele le porra bien savoir, 
s'ele s'en sueffre jusqu'au soir 
qu'ele ait le duc entre ses braz : 
ele set bien qu'en tel solaz 
en fera, ce ne doute point, 
mieus son voloir qu'en autre point. 
Por ce adonc atant se tint, 
et quant li dus couchier se vint, 
a une part du lit s'est traite ; 
samblant fet que point ne li haite 
que li dus o li gesir doie, 
qu'ele set bien ce est la voie 
de son mari metre au desouz 
par fere samblant de corouz. 
Por ce se tint en itel guise 
que ele mieus le duc atise 
a croire que mout soit irie ; 
por ce sanz plus qu'il l'a besie 
li dist ele : « Mout estes faus 
et trichierres et desloiaus, 
qui moi moustrez samblant d'amor, 
n'onques ne m'amastes nul jor ; 
et j'ai esté lonc tens si fole 
que j'ai creü vostre parole, 
que soventes foiz disiiez 
que de cuer loial m'amiiez ; 
mes hui m'en sui aperceüe 
que j'en ai esté deceüe. » 
Et li dus dist : « Et vous, a qoi ? 
- Ja me deïstes, par ma foi, 
fet cele qui a mal i bee, 
que je ne fusse si osee 
que je vous enqueïsse rien 
de ce que or savez vous bien ? 
- De qoi, suer, savez vous, por Dé ? 
- De ce que cil vous a conté, 
fet ele, mençonge et arvoire, 
qu'il vous a fet pensser et croire. 
Mes de ce savoir ne me chaut, 
que j'ai penssé que petit vaut 
a vous amer de cuer loial : 
que c'onques fust ou bien ou mal, 
mes cuers riens ne vit ne ne sot 
que ne seüssiez ausi tost ; 
et or voi que vous me celez, 
vostre merci, les voz penssez. 
Si sachiez ore sanz doutance 
que ja mes n'avrai tel fïance 
en vous, ne cuer de tel maniere 
com j'ai eü ça en arriere. » 
Lors a commencié a plorer 
la duchoise et a souspirer, 
et s'esforça plus qu'ele pot. 
Et li dus tel pitié en ot 
qu'il li a dit : « Ma bele suer, 
je ne soufferroie a nul fuer 
ne vostre corouz ne vostre ire ; 
mes, sachiez, je ne puis pas dire 
ce que volez que je vous die 
sanz fere trop grant vilonie. » 
Ele respont isnel le pas : 
« Sire, si ne m'en dites pas, 
quar je voi bien a cel samblant 
qu'en moi ne vous fïez pas tant 
que celaisse vostre conseil ; 
et sachiez que mout me merveil : 
ainc n'oïstes grant ne petit 
conseil que vous m'eüssiez dit, 
dont descouvers fussiez par moi ; 
et si vous di en bone foi, 
ja en ma vie n'avendra. » 
Quant ce ot dit, si replora ; 
et li dus si l'acole et bese, 
et est de son cuer a malese, 
si que plus ne se pot tenir 
de sa volenté descouvrir. 
Puis si li a dit : « Bele dame, 
je ne sai que face, par m'ame, 
que tant m'afi en vous et croi 
que chose celer ne vous doi 
que li miens cuers sache ne ot ; 
mes, je vous pri, n'en parlez mot : 
sachiez, et itant vous en di, 
que, se je sui par vous trahi, 
vous en receverez la mort. » 
Et ele dist : « Bien m'i acort ; 
estre ne porroit que feïsse 
chose dont vers vous mespreïsse. » 
Cil qui l'aime por ce la croit 
et cuide que veritez soit 
de ce que li dist, puis li conte 
de sa niece trestout le conte, 
comme apris l'ot du chevalier, 
et comment il fu el vergier 
en l'anglet ou il n'ot qu'eus deus, 
quant li chienés s'en vint a eus ; 
et de l'issue et de l'entree 
li a la verité contee, 
si qu'il ne li a riens teü 
qu'il i ait oï ne veü. 
Et quant la duchoise l'entent 
que cil aime plus bassement 
qui de s'amor l'a escondite, 
morte se tient et a despite ; 
mes ainc de ce samblant ne fist, 
ainçois otroia et promist 
au duc a si celer ceste oevre 
que, se c'est qu'ele le descuevre, 
que il la pende a une hart. 
Et si li est il ja mout tart 
d'a celi parler qu'ele het, 
des icele eure qu'ele set 
que ele est amie a celui 
qui li fet et honte et anui 
por itant, ce li est avis, 
qu'il ne vout estre ses amis. 
Si afferme tout son porpens 
que, s'ele voit ne lieu ne tens 
qu'a la niece le duc parolt 
qu'ele li dira ausi tost, 
ne ja ne celera tel chose 
ou felonie avra enclose. 

Mes ainc en point n'en lieu n'en vin 
tant que la Pentecouste vint 
qui aprés fu, a la premiere 
que li dus tint cort mout pleniere, 
si qu'il envoia par tout querre 
toutes les dames de la terre, 
et sa niece tout premeraine 
qui de Vergi ert chastelaine. 
Et quant la duchoise la vit, 
tantost toz li sans li fremist, 
com cele del mont que plus het. 
Mes son corage celer set : 
si li a fet plus bel atret 
c'onques devant ne li ot fet ; 
mes mout ot grant talent de dire 
ce dont ele au cuer grant ire, 
et la demeure mout li couste. 
Por ce, le jor de Pentecouste, 
quant les tables furent ostees, 
en a la duchoise menees 
les dames en sa chambre o soi 
por eles parer en reqoi 
por venir cointes aus caroles. 
Lors ne pot garder ses paroles 
la duchoise qui vit son leu, 
ainz dist ausi comme par geu : 
« Chastelaine, soiez bien cointe, 
quar bel et preu avez acointe. » 
Et cele respont simplement ; 
« Je ne sai quel acointement 
vous penssez, ma dame, por voir, 
que talent n'ai d'ami avoir 
qui ne soit del tout a l'onor 
et de moi et de mon seignor. 
- Je l'otroi bien, dist la duchesse, 
mes vous estes bone mestresse, 
qui avez apris le mestier 
du petit chienet afetier. » 
Les dames ont oï le conte, 
mes ne sevent a qoi ce monte ; 
o la duchoise s'en revont 
aus caroles que fetes ont. 

Et la chastelaine remaint : 
li cuers li trouble d'ire et taint, 
et li mue trestoz el ventre. 
Dedenz une garderobe entre 
ou une pucelete estoit 
qui aus piez du lit se gisoit, 
mes ele ne la pot veoir. 
El lit s'est lessie cheoir 
la chastelaine mout dolente ; 
iluec se plaint et se demente, 
et dist : « Ha ! sire Dieus, merci ! 
que puet estre que j'ai oï, 
que ma dame m'a fet regret 
que j'ai afetié mon chienet ? 
Ce ne set ele par nului, 
ce sai je bien, fors par celui 
cui j'amoie et trahie m'a ; 
ne ce ne li deïst il ja 
s'a li n'eüst grant acointance, 
et s'il ne l'amast sanz doutance 
plus que moi cui il a trahie. 
Bien voi que il ne m'aime mie, 
quant il me faut de couvenant, 
douz Dieus ! et je l'amoie tant 
comme riens peüst autre amer, 
qu'aillors ne pooie pensser 
nis une eure ne jor ne nuit ! 
Quar c'ert ma joie et mon deduit, 
c'ert mes delis, c'ert mes depors, 
c'ert mes solaz, c'ert mes confors. 
Comment a lui me contenoie 
de pensser, quant je nel veoie ! 
Ha ! amis, dont est ce venu ? 
Que poëz estre devenu, 
qui vers moi avez esté faus ? 
Je cuidois que plus loiaus 
me fussiez, si Dieus me conseut, 
que ne fu Tristans a Yseut ; 
plus vous amoie la moitié, 
si Dieus ait ja de moi pitié, 
que ne fesoie moi meïsmes. 
Onques avant ne puis ne primes 
en penssé n'en dit ne en fet, 
ne fis ne poi ne grant mesfet 
par qoi me deüssiez haïr 
ne si vilainement trahir 
comme a noz amors depecier 
por autre amer et moi lessier, 
et descouvrir nostre conseil. 
Hé ! lasse ! amis, mout me merveil, 
que li miens cuers, si m'aït Dieus, 
ne fu onques vers vous itieus, 
quar, se tout le mont et neïs 
tout son ciel et son paradis 
me donast Dieus, pas nel preïsse 
par couvenant que vous perdisse ; 
quar vous estiiez ma richece 
et ma santez et ma leece ; 
ne riens grever ne me peüst 
tant comme mes las cuers seüst 
que li vostres de riens m'amast. 
Ha ! fine amor ! et qui penssast 
que cist feïst vers moi desroi, 
qui disoit, quant il ert o moi 
et je faisoie mon pooir 
de fere trestout son voloir, 
qu'il ert toz miens et a sa dame 
me tenoit et de cors et d'ame ? 
et le disoit si doucement 
que le creoie vraiement, 
ne je ne penssaisse a nul fuer 
qu'il peüst trover en son cuer 
envers moi corouz ne haïne 
por duchoise ne por roïne ; 
qu'a lui amer estoit si buen 
qu'a mon cuer prenoie le suen. 
De lui me penssoie autressi 
qu'il se tenoit a mon ami 
toute sa vie et son eage ; 
quar bien connois a mon corage, 
s'avant morust, que tant l'amaisse 
que aprés lui petit duraisse, 
qu'estre morte o lui me fust mieus 
que vivre si que de mes ieus 
ne le veïsse nule foiz. 
Ha ! fine amor ! est ce donc droiz 
que il a ainsi descouvert 
nostre conseil ? dont il me pert, 
qu'a m'amor otroier li dis 
et bien en couvenant li mis 
que a cele eure me perdroit 
que nostre amor descouvreroit. 
Et quant j'ai avant perdu lui, 
ne puis, aprés itel anui, 
vivre sanz lui por cui me dueil 
ne je ne quier ne je ne vueil ; 
ne ma vie ne me plest point, 
ainz pri Dieu que la mort me doinst, 
et que, tout ausi vraiement 
com je ai aimé lëaument 
celui qui ce m'a porchacié, 
ait de l'ame de moi pitié, 
et a celui qui a son tort 
m'a trahie et livree a mort 
doinst honor, et je li pardon. 
Ne ma mort n'est se douce non, 
ce m'est avis, quant de lui vient ; 
et quant de s'amor me sovient, 
por lui morir ne m'est pas paine. » 
Atant se tut la chastelaine 
fors qu'ele dist en souspirant : 
« Douz amis, a Dieu vous commant ! » 
A cest mot de ses braz s'estraint, 
li cuers li faut, li vis li taint : 
angoisseusement s'est pasmee, 
et gist pale et descoloree 
en mi le lit, morte sanz vie. 
Mes ses amis ne le set mie 
qui se deduisoit en la sale 
a la carole et dansse et bale ; 
mes ne li plest riens qu'il i voie, 
quant cele a cui son cuer s'otroie 
n'i voit point, dont mout se merveille ; 
si a dit au duc en l'oreille : 
« Sire, qu'est ce que vostre niece 
est demoree si grant piece 
que n'est aus caroles venue ? 
Ne sai se l'avez mise en mue. » 
Et li dus la carole esgarde, 
qui de ce ne s'estoit pris garde : 
celui a soi par la main trait, 
et droit en la chambre s'en vait ; 
et quant ilueques ne la trueve, 
au chevalier commande et rueve 
qu'en la garderobe la quiere, 
quar il le veut en tel maniere, 
por leenz entr'eus solacier 
com d'acoler et de besier. 
Et cil qui li en sot hauz grez 
est en la garderobe entrez 
ou s'amie gisoit enverse 
el lit, descoloree et perse. 
Cil maintenant l'acole et baise, 
qui bien en ot et lieu et aise ; 
mes la bouche a trovee froide 
et partout bien pale et bien roide, 
et au samblant que li cors moustre 
voit bien qu'ele est morte tout outre. 
Tantost toz esbahiz s'escrie : 
« Qu'est ce ? las ! est morte m'amie ? » 
Et la pucele sailli sus 
qui aus piez du lit gisoit jus, 
et dist : « Sire, ce croi je bien 
qu'ele soit morte, qu'autre rien 
ne demanda puis que vint ci, 
por le corouz de son ami 
dont ma dame l'ataïna 
et d'un chienet la ramposna, 
dont li corouz li vint morteus. » 
Et quant cil entent les mos teus, 
que ce qu'il dist au duc l'a morte, 
sanz mesure se desconforte : 
« Ha ! las ! dist il, ma douce amor, 
la plus cortoise et la meillor 
c'onques fust et la plus loial, 
comme trichierres desloial 
vous ai morte ! Si fust droiture 
que sor moi tornast l'aventure, 
si que vous n'en eüssiez mal ; 
mes cuer aviiez si loial 
que sor vous l'avez avant prise. 
Mes je ferai de moi justise 
por la trahison que j'ai fete. » 
Une espee du fuerre a trete 
qui ert pendue a un espuer, 
et s'en feri par mi le cuer : 
cheoir se lest sor l'autre cors ; 
tant a sainié que il est mors. 

Et la pucele est hors saillie, 
quant ele vit les cors sanz vie : 
hidor ot de ce qu'ele vit. 
Au duc qu'ele encontra a dit 
ce qu'ele a oï et veü 
si qu'ele n'i a riens teü, 
comment l'afere ert commencié, 
neïs du chienet afetié 
dont la duchoise avoit parlé. 
Ez vous le duc adonc dervé : 
tout maintenant en la chambre entre, 
au chevalier trest fors du ventre 
l'espee dont s'estoit ocis. 
Tantost s'est a la voie mis 
grant oirre droit a la carole, 
sanz plus tenir longue parole, 
de maintenant a la duchesse ; 
si li a rendu sa promesse, 
que el chief li a embatue 
l'espee que il tenoie nue, 
sanz parler, tant estoit iriez. 
La duchoise chiet a ses piez, 
voiant toz ceus de la contree, 
dont fu la feste mout troublee 
des chevaliers qui la estoient, 
qui grant joie menee avoient. 
Et li dus trestout ausi tost, 
oiant toz, qui oïr le vost, 
dist tout l'afere en mi la cort. 
Lors n'i a celui qui n'en plort, 
et nommeement quant il voient 
les deus amanz qui mort estoient, 
et la duchoise d'autre part ; 
a duel et a corouz depart 
la cort et a meschief vilain. 
Li dus enterrer l'endemain 
fist les amanz en un sarqueu, 
et la duchoise en autre leu. 
Mes de l'aventure ot tel ire 
c'onques puis ne l'oï on rire ; 
errant se croisa d'outre mer, 
ou il ala sanz retorner, 
si devint ilueques Templier. 

Ha ! Dieus ! trestout cest encombrier 
et cest meschief por ce avint 
qu'au chevalier tant mesavint 
qu'il dist ce que celer devoit 
et que desfendu li avoit 
s'amie qu'il ne le deïst, 
tant com s'amor avoir vousist. 
Et par cest example doit l'en 
s'amor celer par si grant sen 
c'on ait toz jors en remembrance 
que li descouvrirs riens n'avance 
et li celers en toz poins vaut. 
Qui si le fet, ne crient assaut 
des faus felons enquereors 
qui enquierent autrui amors. 
EXPLICIT LA CHASTELAINE DE VERGI. 
